32005R1159
L 191/16
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1159/2005 НА ЕВРОПЕЙСКИЯ ПАРЛАМЕНТ И НА СЪВЕТА
от 6 юли 2005 година
за изменение на Регламент (ЕО) № 2236/95 на Съвета за определяне на общите правила за отпускане на финансова помощ от Общността в областта на трансевропейските мрежи
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за създаване на Европейската общност, и по-специално член 156, първи параграф от него,
като взеха предвид предложението на Комисията,
като взеха предвид становището на Европейския икономически и социален комитет (1),
след консултации с Комитета на регионите,
в съответствие с процедурата, предвидена в член 251 от Договора (2),
като имат предвид, че:
(1)
Регламент (ЕО) № 2236/95 (3) предвижда, inter alia, по отношение на съфинансирането на проучвания, свързани с проекти от общ интерес, сума, която обикновено не може да надхвърля 50 % от общия размер на разходите, докато максималният принос в проекти в областта на далекосъобщенията не може да надвишава 10 % от общия размер на инвестиционните разходи.
(2)
Решение № 1336/97/ЕО на Европейския парламент и на Съвета от 17 юни 1997 г. относно поредица от насоки за трансевропейски телекомуникационни мрежи (4) определя проектите от общ интерес. Опитът от прилагането на това решение показва, че по-малко от един на всеки двадесет проекта включва техническото осигуряване на услуга, като останалите представляват проучвания във връзка с това осигуряване. В резултат от това прякото въздействие на предоставяната помощ за трансевропейските телекомуникационни мрежи е ограничено.
(3)
Разходите за осигуряване на трансевропейска услуга на базата на комуникационни мрежи за пренос на електронни данни са значително по-високи от разходите за съпоставима услуга в отделно взета държава-членка поради наличието на езикови, културни, нормативни и административни бариери.
(4)
Установено беше, че разходите за предварителното проучване за услуга в сектора на далекосъобщенията представляват голяма част от размера на общата инвестиция, необходима, за да се осигури услугата, и в резултат от това максималният принос, допустим по силата на Регламент (ЕО) № 2236/95, се насочва към такива проучвания, което не дава възможност да се предоставя помощ за осигуряването на услуги. Съответно отпускането на помощ съгласно посочения регламент оказва минимален ефект за стимулирането на осигуряването на услуги.
(5)
Помощта от Общността следва да се предоставя преференциално на проекти, имащи за цел да стимулират осигуряването на услуги и по този начин да допринася в най-голяма степен за развитието на информационното общество. Поради това е необходимо да се увеличи максималният принос пропорционално на действителните разходи, произтичащи от трансевропейския характер на услугата. Същевременно, всяко увеличение на приноса на Общността следва да се използва единствено за услуги в интерес на обществото, които преодоляват езиковите, културните, нормативните и административните бариери,
ПРИЕХА НАСТОЯЩИЯ РЕГЛАМЕНТ:
Член 1
В член 5, параграф 3 от Регламент (ЕО) № 2236/95 се добавя следната алинея:
„За проектите от общ интерес, определени в приложение I към Решение № 1336/97/ЕО на Европейския парламент и на Съвета от 17 юни 1997 г. относно поредица от насоки за трансевропейски телекомуникационни мрежи (5), общият размер на предоставяната от Общността помощ по силата на настоящия регламент може да възлиза на до 30 % от общия размер на инвестиционните разходи.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Страсбург на 6 юли 2005 година.